# Jaime Busto Fernández de Larrinoa

Jaime Busto Fernández de Larrinoa (Gorliz, 4 de desembre de 1997) és un pilot basc de trial que competeix des del 2015 en el Campionat del món. Ha guanyat quatre Campionats d'Espanya (2021-2024) i ha format part de l'equip estatal espanyol guanyador del Trial de les Nacions en cinc ocasions i del Trial de les Nacions indoor en quatre. Al començament de la seva carrera internacional va guanyar un Campionat d'Europa juvenil (2012) i un Campionat del Món júnior (2014).
Jaime Busto ha estat considerat un dels valors més prometedors de l'actual escena internacional. Resideix a Barcelona des dels 15 anys, quan s'hi instal·là definitivament per a poder continuar amb la seva formació esportiva.

## Trajectòria esportiva

Nascut en una família amb molta afició pel trial (tant el seu avi com el seu pare en seguien les competicions), Jaime Busto va començar a conduir motocicletes a 3 anys, primer una Yamaha PW i més tard una Gas Gas Boy 50. Veient que a Catalunya hi ha un campionat específic per a nens a partir de 6 anys, la seva família l'encoratjà a participar-hi un cop va tenir aquesta edat. Després de debutar-hi el 2003 (concretament, participant en el Trial infantil de Constantí), el 2005 guanyà el seu primer títol, concretament el Campionat de Catalunya en categoria "Iniciació", i des d'aleshores aconseguí tots els títols possibles en les categories inferiors, tant al Campionat de Catalunya com al d'Espanya. La temporada de 2011, a 13 anys, debutà en el Campionat d'Europa juvenil (Youth 125), aconseguint-ne el títol l'any següent, 2012.
Al cap d'uns anys d'anar i venir del País Basc a Catalunya, Busto decidí deixar Gorliz i establir la seva residència a Catalunya, per tal de poder perfeccionar el seu aprenentatge. Des dels 15 anys, té el domicili a Barcelona.
El 2014 va guanyar amb autoritat el Campionat del món júnior (FIM World Cup, antigament anomenada World Junior Championship), amb 7 victòries a les 13 proves disputades. Aconseguí el seu primer podi al campionat -un tercer lloc- a Austràlia i la primera victòria, al Japó. Aquell any, a més, va finalitzar vuitè absolut al campionat d'Espanya tot i patir una lesió a la part final de la temporada.
El febrer del 2015, Jaime Busto va fitxar per l'equip oficial Repsol Honda-Montesa, amb la missió de reforçar els dos principals pilots de la marca en el mundial de trial a l'aire lliure (Toni Bou i Takahisa Fujinami) i participar alhora al Campionat d'Espanya en la màxima categoria, ambdues competicions als comandaments de la Montesa Cota 4RT. En el seu primer any a la màxima categoria del mundial, Busto va aconseguir la sisena posició en la classificació general del campionat, superat només per Toni Bou, Adam Raga, Jeroni Fajardo, Albert Cabestany i Takahisa Fujinami, pilots que en alguns casos li doblaven l'edat.
El 2016 guanyà, fent equip amb Toni Bou dins l'equip estatal espanyol, el Trial de les Nacions indoor disputat a Niça. El 2017 va acabar tercer del mundial, arribant a superar Toni Bou en la sessió prèvia classificatòria de la prova inaugural, celebrada a Camprodon, i també en la de la tercera prova puntuable, el Gran Premi d'Andorra disputat a Sant Julià de Lòria.

## Palmarès

Font:

### Competicions superiors

    A 10 de desembre de 2024
| Any | Motocicleta | C. del Món outdoor | C. del Món indoor | TDN outdoor | TDN indoor | C. d'Espanya |
| 2014 | Beta | - | - | - | - | 8è |
| 2015 | Montesa | 6è | 10è | - | - | 5è |
| 2016 | Montesa | 6è | 10è | - | 1r | 5è |
| 2017 | Montesa | 3r | 7è | 1r | 1r | 4t |
| 2018 | Gas Gas | 3r | 3r | 1r | - | 3r |
| 2019 | Vertigo | 4t | 3r | - | 1r | 2n |
| 2020 | Vertigo | 3r | 6è | - | 1r | 8è |
| 2021 | Vertigo | 3r | 3r | 1r | - | 1r |
| 2022 | Vertigo | 2n | 3r | 1r | - | 1r |
| 2023 | Gas Gas | 2n | 2n | 1r | - | 1r |
| 2024 | Gas Gas | 3r | 2n | - | - | 1r |
| Total títols | Total títols | 0 | 0 | 5 | 4 | 4 |
* 1 2 La classificació consignada a TDN fa referència a la posició final obtinguda per l'equip estatal
* ↑ Campió del Món Júnior
* ↑ Al total de títols s'hi compten tots els campionats nacionals, estatals o internacionals guanyats

### Competicions inicials

| Any | Motocicleta | C. d'Espanya | C. de Catalunya | Altres |
| 2005 | Gas Gas? | - | 1r Iniciació | |
| 2006 | Gas Gas? | - | 1r Aleví | |
| 2007 | Gas Gas? | - | ? | |
| 2008 | Gas Gas | 1r Juvenil 80cc | 1r Juvenil | |
| 2009 | Gas Gas | 1r Juvenil 125cc | 1r Promo | |
| 2010 | Gas Gas | 1r Cadet 125cc | 1r Màster 125cc | |
| 2011 | Gas Gas | 2n Júnior | - | |
| 2012 | Beta | 1r Júnior | - | Campió d'Europa Juvenil |
| 2013 | Beta | 1r TR2 | - | |
| Total títols | Total títols | 5 | 5 | 1 |

## Referències

* ↑ «The rider - Busto Jaime» (en anglès). trialonline.org. [Consulta: 12 agost 2017].
* ↑ «Jaime Busto» (en castellà). boxrepsol.com. Repsol, 2017. [Consulta: 12 agost 2017].
* 1 2 3 Alfaro, Javier; Marchi, Fabio. «Jaime Busto, tras la estela de Toni Bou» (en castellà). mundodeportivo.com. El Mundo Deportivo, 06-02-2017. [Consulta: 12 agost 2017].
* 1 2 3 4 5 «Jaime Busto» (en anglès). hondaracingcorporation.com. Honda Racing Corporation, 2017. [Consulta: 12 agost 2017].
* 1 2 3 4 5 «Jaime Busto» (en castellà). trialworld.es, 05-06-2016. [Consulta: 12 agost 2017].
* 1 2 «Jaime Busto ficha por Montesa y hará equipo con Toni Bou» (en castellà). marca.com. Marca, 11-02-2015. [Consulta: 12 agost 2017].
* ↑ «Jaime Busto bate a Toni Bou en la clasificatoria del GP de Andorra» (en castellà). marca.com. Marca, 17-06-2017. [Consulta: 12 agost 2017].

## Enllaços externs

* Reportatge sobre Jaime Busto a EITB (1/7/2014) (castellà)
Campions d'Espanya de trial :
1968 - Pi
1969 - Bultó
1970 - Bultó
1971 - Bultó
1972 - Bultó
1973 - Muñoz
1974 - Soler
1975 - Soler
1976 - Soler
1977 - Soler
1978 - Gorgot
1979 - Gorgot
1980 - Gorgot
1981 - Gorgot
1982 - Gorgot
1983 - Gorgot
1984 - Gallach
1985 - Gallach
1986 - Tarrés
1987 - Tarrés
1988 - Tarrés
1989 - Tarrés
1990 - Tarrés
1991 - Tarrés
1992 - Tarrés
1993 - Tarrés
1994 - Tarrés
1995 - Colomer
1996 - Bilbao
1997 - Colomer
1998 - Colomer
1999 - Colomer
2000 - Colomer
2001 - Lampkin
2002 - Cabestany
2003 - Lampkin
2004 - Raga
2005 - Raga
2006 - Bou
2007 - Raga
2008 - Raga
2009 - Bou
2010 - Raga
2011 - Bou
2012 - Bou
2013 - Bou
2014 - Bou
2015 - Bou
2016 - Bou
2017 - Bou
2018 - Bou
2019 - Bou
2020 - Raga
2021 - Busto
2022 - Busto
2023 - Busto
2024 - Busto :